b'\n_START_ARTICLE_\nParcul Trandafirilor din Suceava\n_START_PARAGRAPH_\nParcul Trandafirilor (cunoscut \xc8\x99i sub numele Parcul Trei B\xc4\x83rbo\xc8\x99i sau Parcul Tribunalului) este un parc amenajat \xc3\xaen centrul municipiului Suceava, l\xc3\xa2ng\xc4\x83 Palatul de Justi\xc8\x9bie.\n_START_SECTION_\nA\xc8\x99ezare\n_START_PARAGRAPH_\nParcul Trandafirilor constituie un spa\xc8\x9biu verde localizat la Strada \xc8\x98tefan cel Mare, \xc3\xaen estul zonei centrale a Sucevei, la limita cu cartierul Areni, \xc3\xaentre Palatul de Justi\xc8\x9bie \xc8\x99i cl\xc4\x83direa Magazinului Universal \xe2\x80\x9eBucovina\xe2\x80\x9d. Parcul are o form\xc4\x83 triunghiular\xc4\x83, fiind m\xc4\x83rginit de Strada \xc8\x98tefan cel Mare la sud, Aleea Trandafirilor la nord-est \xc8\x99i Palatul de Justi\xc8\x9bie la vest (motiv pentru care uneori este denumit Parcul Tribunalului).\n_START_SECTION_\nMonumente\n_START_PARAGRAPH_\nPe latura sudic\xc4\x83 a parcului, la Strada \xc8\x98tefan cel Mare, sunt amplasate trei monumente: busturile lui Costache Negri (1812-1876), Mihail Kog\xc4\x83lniceanu (1817-1891) \xc8\x99i Alecu Russo (1819-1859), opere ale artistului Gheorghe Covalschi, dezvelite \xc3\xaen anul 1973. Cele trei busturi sunt realizate din bronz, au \xc3\xaen\xc4\x83l\xc8\x9bimea de 1,10 metri fiecare \xc8\x99i sunt amplasate pe socluri de beton cu \xc3\xaen\xc4\x83l\xc8\x9bimea de 2,05 metri. Datorit\xc4\x83 prezen\xc8\x9bei acestor trei monumente, Parcul Trandafirilor mai este cunoscut \xc8\x99i ca Parcul Trei B\xc4\x83rbo\xc8\x99i, denumirea curent\xc4\x83 folosit\xc4\x83 de localnici._NEWLINE_Grupul statuar \xe2\x80\x9eFamilia Br\xc3\xa2ncoveanu\xe2\x80\x9d, oper\xc4\x83 a sculptori\xc8\x9bei Ginete S\xc3\xa1ntha, a fost amplasat, \xc3\xaen anul 1978, \xc3\xaen partea central-nordic\xc4\x83 a parcului, \xc3\xaen apropierea celor dou\xc4\x83 ronduri concentrice. Din cauza pozi\xc8\x9bion\xc4\x83rii, grupul statuar era aproape neobservat, motiv pentru care, \xc3\xaen octombrie 2004, a fost mutat \xc3\xaen spatele Palatului de Justi\xc8\x9bie, l\xc3\xa2ng\xc4\x83 Biserica Na\xc8\x99terea Maicii Domnului, a c\xc4\x83rei construc\xc8\x9bie fusese finalizat\xc4\x83 cu pu\xc8\x9bin timp \xc3\xaenainte.'